               ЕВРОПЕЙСКА КОМИСИЯ
            Брюксел, 21.4.2021
            COM(2021) 195 final
            2021/0101(NLE)
            Предложение за
            РЕШЕНИЕ НА СЪВЕТА
            относно позициите, които трябва да се заемат от името на Европейския съюз в рамките на писмена процедура на участниците в Споразумението за официално подкрепяните експортни кредити и участниците в Отрасловата договореност относно експортните кредити за граждански въздухоплавателни средства по отношение на исканията на Обединеното кралство да стане участник в тях

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на писмена процедура на участниците в Споразумението за официално подкрепяните експортни кредити  („споразумението“) и в Отрасловата договореност относно експортните кредити за граждански въздухоплавателни средства („отрасловата договореност за въздухоплавателните средства“ или „договореността“) по отношение на исканията на Обединеното кралство Великобритания и Северна Ирландия („Обединеното кралство“) да стане участник в споразумението и в договореността.

               2.Контекст на предложението

               2.1.Споразумението и отрасловата договореност за въздухоплавателните средства

               Споразумението няма задължителен характер („джентълменско споразумение“) и неговата цел е да осигури рамка за реда за ползване на официално подкрепяните експортни кредити. На практика това означава, че с него се цели създаване на еднакви условия на конкуренция (при които конкуренцията се основава на цената и качеството на изнасяните стоки и услуги, а не на осигурените финансови условия) и премахване на субсидиите и изкривяванията на търговията във връзка с официално подкрепяните експортни кредити („официална подкрепа“). Споразумението влезе в сила през април 1978 г. и е с неограничен срок на действие.

               Отрасловата договореност за въздухоплавателните средства съставлява приложение III към споразумението и нейната цел е да осигури рамка за предвидимо, последователно и прозрачно използване на официално подкрепяните експортни кредити за продажба или лизинг на въздухоплавателни средства и свързани стоки и услуги, посочени в точка 4, буква а) от договореността. По този начин с договореността се цели осигуряване на еднакви условия на конкуренция за износа в сектора на въздухоплавателните средства и премахване на субсидиите и изкривяванията на търговията във връзка с официалната подкрепа. Отрасловата договореност за въздухоплавателните средства влезе в сила на 1 февруари 2011 г.

               Споразумението, включително отрасловата договореност за въздухоплавателните средства, административно е заложено в ОИСР и получава подкрепа от секретариата на ОИСР. Въпреки това нито споразумението, нито отрасловата договореност за въздухоплавателните средства са актове на ОИСР
                  1
               .

               Европейският съюз — а не държавите членки — е участник в споразумението и отрасловата договореност за въздухоплавателните средства и двете са транспонирани в достиженията на правото на ЕО по силата на Регламент (ЕС) № 1233/2011 на Европейския парламент и на Съвета от 16 ноември 2011 г.
                  2
               . Следователно споразумението и отрасловата договореност за въздухоплавателните средства са правно обвързващи съгласно правото на Съюза.

               2.2.Участниците в споразумението и участниците в договореността

               Понастоящем в споразумението има десет участници („участници в споразумението“): Австралия, Канада, Европейският съюз, Япония, Корея, Нова Зеландия, Норвегия, Швейцария, Турция и Съединените щати.

               В секторната договореност за въздухоплавателните средства има десет участници („участници в договореността“), като участието в договореността до голяма степен е същото като в споразумението. Единствената разлика е, че Бразилия е участник в договореността (но не и в споразумението), а Турция не участва в договореността (но е участник в споразумението).

               Както участниците в споразумението, така и участниците в договореността вземат решения относно измененията на споразумението или съответно на договореността чрез консенсус.

               В съответствие с член 3 от споразумението настоящите участници могат да поканят за участие други държави, които са членки или съответно не членуват в ОИСР. Неучастваща държава може да стане участник в договореността в съответствие с процедурите по допълнение I към договореността.

               Европейската комисия представлява Съюза на срещите на участниците в споразумението и договореността, както и при писмените процедури за вземане на решения от участниците в споразумението и договореността.

               2.3.Предвиденият акт на участниците в споразумението и участниците в договореността

               Предвиденият акт ще бъде предоставянето на Обединеното кралство на статут на участник в споразумението и в договореността в отговор на исканията на Обединеното кралство да стане участник в двата инструмента.

               В резултат на напускането на ЕС Обединеното кралство вече не е представено в споразумението и в договореността. В писмо от 28 януари 2021 г. Обединеното кралство поиска съответните участници официално да се съгласят Обединеното кралство да стане участник и в двата инструмента. Председателят на споразумението и участниците в договореността разпространиха исканията на Обединеното кралство на 29 януари и определиха 31 март 2021 г. за краен срок, в рамките на който съществуващите участници да отговорят официално. В съобщението на председателя от 11 февруари 2021 г. крайният срок беше удължен до края на май 2021 г.

               Потвърждаването на участието на Обединеното кралство в споразумението и в договореността ще наложи промяна на член 3 от споразумението и на член 3 от договореността, т.е. разпоредбите, в които се изброяват съответните участници.

               С оглед на гореизложеното е целесъобразно да се определи позицията на Съюза, която трябва да се заеме от името на Съюза в рамките на орган, създаден със споразумение, тъй като решението ще бъде обвързващо за Съюза и ще засегне правото на Съюза по силата на член 1 от Регламент (ЕС) № 1233/2011, в който се посочва, че „Насоките, които се съдържат в Споразумението за официално подкрепяните експортни кредити („споразумението“), се прилагат в Съюза. Текстът на споразумението е приложен към настоящия регламент.“.

               3.Позиция, която трябва да се заеме от името на Съюза

               Предвидените актове ще позволят на Обединеното кралство да стане участник в споразумението и в договореността.

               В съобщението на председателя от 29 януари 2021 г. се посочва: „Обединеното кралство беше една от първоначалните държави, участващи в установяването на финансови правила за официално подкрепяните експортни кредити през 70-те години на ХХ век, и оттогава е важен източник както на стандартни експортни кредити, така и на експортни кредити за въздухоплавателни средства. То е също така активен член на работната група „Експортно кредитиране и кредитни гаранции“. В резултат на това би било логично и от взаимна полза Обединеното кралство да продължи да бъде участник. Надявам се, че участниците ще подкрепят това искане.“ Очаква се всички участници в споразумението и в договореността да подкрепят исканията на Обединеното кралство.

               В интерес на Съюза е Обединеното кралство да участва както в споразумението, така и в договореността. И двата инструмента осигуряват рамка за правилното и прозрачно използване на официално подкрепяните експортни кредити в съответните им области на приложение и се стремят да насърчават еднакви условия на конкуренция за официално подкрепяните експортни кредити. През последните години Обединеното кралство става все по-активно в официалната подкрепа. През 2018 г. UK Export Finance („UKEF“, отделът на правителството на Обединеното кралство за подкрепа на експортните кредити) e предоставил официална подкрепа в размер на по-малко от 2 милиарда евро. През 2019 г. тя вече е била приблизително 5,5 милиарда евро. Като участник в споразумението и в отрасловата договореност за въздухоплавателните средства Обединеното кралство ще трябва да спазва техните правила.

               Освен това, що се отнася конкретно до отрасловата договореност за въздухоплавателните средства, важно е да се има предвид продължаващото участие на Обединеното кралство в Airbus. Следователно официалните разпоредби за експортните кредити в сектора за производство на въздухоплавателни средства е свързан с общ интерес на държавите – членки на ЕС, и на Обединеното кралство.

               Като се има предвид, че целта на предвиденото решение е да се гарантират еднакви условия на конкуренция за експортната промишленост на ЕС, както и да се вземе надлежно предвид съгласуването на специфичните икономически интереси между ЕС и Обединеното кралство в сектора за производство на въздухоплавателни средства, позицията, която трябва да се заеме от името на Съюза, следва да бъде изразяване на съгласие Обединеното кралство да стане участник в споразумението и в отрасловата договореност за въздухоплавателни средства.

               4.Правно основание

               3.1.Процесуалноправно основание

               3.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               3.1.2.Приложение в конкретния случай

               Двата акта, които участниците в споразумението и договореността трябва да приемат (т.е. да вземат решение относно искането на Обединеното кралство да стане участник в споразумението и в договореността), представляват актове с правно действие. Предвидените актове имат правно действие по силата на член 1 от Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета, в който се посочва, че „Насоките, които се съдържат в Споразумението за официално подкрепяните експортни кредити („споразумението“), се прилагат в Съюза. Текстът на споразумението е приложен към настоящия регламент.“.

               Поради това процесуалноправното основание за предложеното решение е член 218, параграф 9 от ДФЕС.

               3.2.Материалноправно основание

               3.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза.

               3.2.2.Приложение в конкретния случай

               Основната цел и съдържание на предвидените актове са свързани с общата търговска политика. Поради това материалноправното основание за предложеното решение е член 207.

               3.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от него.

               5.Публикуване на предвидения акт

               Тъй като актовете на участниците в споразумението и в договореността ще изменят споразумението и отрасловата договореност за въздухоплавателните средства, е целесъобразно те да бъдат публикувани в Официален вестник на Европейския съюз след приемането им.

               2021/0101 (NLE)

               Предложение за

               РЕШЕНИЕ НА СЪВЕТА

               относно позициите, които трябва да се заемат от името на Европейския съюз в рамките на писмена процедура на участниците в Споразумението за официално подкрепяните експортни кредити и участниците в Отрасловата договореност относно експортните кредити за граждански въздухоплавателни средства по отношение на исканията на Обединеното кралство да стане участник в тях

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Насоките, съдържащи се в Споразумението за официално подкрепяните експортни кредити („споразумението“) бяха транспонирани и поради това придобиха правно задължителен характер в Съюза с Регламент (ЕС) № 1233/2011 на Европейския парламент и на Съвета
                  4
               .
                  5

               (2)Участниците в споразумението са Австралия, Канада, Европейският съюз, Япония, Корея, Нова Зеландия, Норвегия, Швейцария, Турция и Съединените щати.

               (3)Отрасловата договореност относно експортните кредити за граждански въздухоплавателни средства („отрасловата договореност за въздухоплавателните средства“) съставлява приложение III към споразумението и в съответствие с член 2 от договореността тя е неразделна част от споразумението. Договореността също беше транспонирана и поради това придоби правно задължителен характер в ЕС с Регламент (ЕС) № 1233/2011 на Европейския парламент и на Съвета
                  6
               .
                  7

               (4)Участниците в договореността са Австралия, Бразилия, Канада, Европейският съюз, Япония, Корея, Нова Зеландия, Норвегия, Швейцария и Съединените щати.

               (5)Както споразумението, така и отрасловата договореност за въздухоплавателните средства предоставят рамка за правилното и прозрачно използване на официално подкрепяните експортни кредити в съответните им области на приложение. Те целят да се благоприятстват еднаквите условия на конкуренция за официално подкрепяните експортни кредити с оглед насърчаване на конкуренцията между износителите въз основа на качеството и цената на изнасяните стоки и услуги, а не въз основа на най-благоприятните официално подкрепяни финансови условия.

               (6)Обединеното кралство Великобритания и Северна Ирландия („Обединеното кралство“) се оттегли от Съюза, считано от 31 януари 2020 г.
                  8

               (7)В съответствие с член 3 от споразумението настоящите участници могат да поканят за участие други държави, които са членки или съответно не членуват в ОИСР. Неучастваща в договореността държава може да стане участник в договореността в съответствие с процедурите по допълнение I към договореността.

               (8)В писмо от 28 януари 2021 г. Обединеното кралство поиска участниците в споразумението и участниците в отрасловата договореност за въздухоплавателни средства да дадат съгласието си Обединеното кралство да стане участник съответно в споразумението и в отрасловата договореност за въздухоплавателните средства. Участниците в споразумението и участниците в договореността следва да вземат решение по тези искания чрез писмена процедура.

               (9)Целесъобразно е да се определи позицията, която трябва да се заеме от името на Съюза от участниците в споразумението, както и позицията, която трябва да се заеме от името на Съюза от участниците в отрасловата договореност за въздухоплавателните средства, тъй като решенията на участниците в споразумението и на участниците в договореността ще бъдат обвързващи за Съюза по силата на член 2 от Регламент (ЕС) № 1233/2011,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на писмена процедура на участниците в Споразумението за официално подкрепяните експортни кредити по отношение на искането на Обединеното кралство да стане участник в споразумението, е в подкрепа на това искане.

               Член 1a

               Позицията, която трябва да се заеме от името на Съюза в рамките на писмена процедура на участниците в Отрасловата договореност относно експортните кредити за граждански въздухоплавателни средства по отношение на искането на Обединеното кралство да стане участник в тази отраслова договореност, е в подкрепа на това искане.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Както е определено в член 5 от Конвенцията на ОИСР.

                     (2)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

                     (5)

                        В миналото предишните редакции на споразумението на ОИСР са били транспонирани в правото на ЕС с решения на Съвета.

                     (6)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

                     (7)

                        В миналото предишните редакции на споразумението на ОИСР са били транспонирани в правото на ЕС с решения на Съвета.

                     (8)

                        Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 31.1.2020 г., стр. 1).


               ЕВРОПЕЙСКА КОМИСИЯ
            Брюксел, 27.4.2021
            COM(2021) 207 final
            2021/0107(BUD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка съсзаявление от Германия — EGF/2020/003 DE/GMH Guss

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от страна на Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“)
                  2
               .

               2.На 15 декември 2020 г. Германия подаде заявление EGF/2020/003 DE/GMH Guss за финансово участие от страна на ЕФПГ вследствие на съкращения
                  3
                в дружеството GMH Guss GmbH в Германия.

               3.След като направи оценка на заявлението, Комисията заключи, в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2020/003 DE/GMH Guss

                        Държава членка

                        Германия

                        Засегнат(и) регион(и) (ниво 2 по NUTS
                           4
                        )

                        Düsseldorf (DEA1)

                        Arnsberg (DEA5)

                        Дата на подаване на заявлението

                        15 декември 2020 г.

                        Дата на потвърждението за получаване на заявлението

                        15 декември 2020 г.

                        Дата на искането за допълнителна информация

                        28 декември 2020 г.

                        Срок за предоставяне на допълнителната информация

                        8 февруари 2021 г.

                        Срок за приключване на оценката

                        3 май 2021 г.

                        Критерий за намеса

                        Член 4, параграф 1, буква а) от Регламента за ЕФПГ

                        Основно предприятие

                        GMH Guss

                        Брой на засегнатите предприятия

                        1

                        Сектор(и) на икономическа дейност

                        (разделение по NACE Rev. 2)
                           5

                        Разделение 24 („Производство на основни метали“)

                        Брой дъщерни предприятия, доставчици и производители надолу по веригата

                        4

                        Референтен период (четири месеца):

                        31 юли 2020 г.—30 ноември 2020 г.

                        Брой на съкращенията през референтния период

                        585

                        Общ брой на бенефициерите, отговарящи на критериите

                        585

                        Общ брой на бенефициерите от целевата група

                        476

                        Бюджет за персонализирани услуги (в евро)

                        1 730 731

                        Бюджет за прилагането на ЕФПГ
                           6
                         (в евро)

                        72 114

                        Общ бюджет (в евро)

                        1 802 845

                        Финансово участие от ЕФПГ (60 %) (в евро)

                        1 081 706

               ОЦЕНКА НА ЗАЯВЛЕНИЕТО

               Процедура

               4.На 15 декември 2020 г. Германия подаде заявление EGF/2020/003 DE/GMH Guss, т.е. в срок от 12 седмици от датата, на която са изпълнени критериите за намеса, определени в член 4 от Регламента за ЕФПГ. Комисията потвърди получаването на заявлението на същата дата и поиска допълнителна информация от Германия на 28 декември 2020 г. Допълнителната информация бе предоставена в шестседмичен срок от датата на искането. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 3 май 2021 г.

               Допустимост на заявлението

               Засегнати предприятия и бенефициери

               5.Заявлението се отнася до 585 работници, съкратени от четири дъщерни дружества на GMH Guss GmbH. Това предприятие има дейности в икономически отрасъл от разделение 24 на NACE Rev. 2 („Производство на основни метали“). Съкращенията са извършени в регионите на ниво 2 по NUTS — Düsseldorf (DEA1)
                  7
                и Arnsberg (DEA5)
                  8
               . Тези обекти се намират в Рурската област — традиционния промишлен регион в Северен Рейн-Вестфалия.

               Критерии за намеса

               6.Германия подаде заявлението в съответствие с критериите за намеса по член 4, параграф 1, буква а) от Регламента за ЕФПГ, съгласно който следва да са налице съкращения на най-малко 500 работници за референтен период от четири месеца в дадено предприятие в държава членка.

               7.Четиримесечният референтен период за заявлението започва на 31 юли 2020 г. и приключва на 30 ноември 2020 г.

               8.През референтния период в GMH Guss са били съкратени 585 работници.

               Изчисляване на броя на съкращенията и на случаите на прекратяване на дейност

               9.Броят на съкращенията през референтния период са изчислени от датата, на която в съответствие с член 3, параграф 1 от Директива 98/59/ЕО на Съвета
                  9
                работодателят е уведомил писмено компетентния публичен орган за планираните колективни съкращения. Преди датата на приключване на оценката от Комисията Германия потвърди, че тези 585 съкращения са били реално извършени.

               Бенефициери, отговарящи на критериите

               10.Общият брой на бенефициерите, отговарящи на критериите, е 585 души.

               Връзка между съкращенията и големите структурни промени в моделите на световната търговия, произтичащи от глобализацията

               11.За да установи връзката между съкращенията и големите структурни промени в моделите на световната търговия вследствие на глобализацията, Германия твърди, че леярната промишленост в Германия е изправена пред сериозни предизвикателства като промени в международната търговия със стоки и услуги, както и преместване на дейности в държави извън ЕС.

               12.В леярните за метални отливки металите се топят и течните метали се отливат в съобразени с нуждите форми. Процесът е много трудоемък. Обикновено в леярните се изготвят метални отливки, когато са необходими много сложни форми. Леярните за метални отливки са класически доставчици за други производствени отрасли, по-специално автомобилната промишленост, както и машиностроенето, строителството, стоманодобива, енергетиката, химическата промишленост и здравните технологии. В Германия основните клиенти на леярните за метални отливки са автомобилната промишленост (60 %) и машинната промишленост (26 %)
                  10
               . Тъй като леярните са високоспециализирани и предоставят на клиентите си продукти, изработвани по поръчка, дейностите на леярните са силно зависими от търсенето от страна на конкретни основни клиенти.

               13.Две дъщерни дружества на GMH Guss са били доставчици на автомобилната промишленост: едното — на производителите на леки автомобили, а другото – на производителите на тежкотоварни автомобили. Трето дъщерно дружество е било доставчик на машинната промишленост, със специален акцент върху корабостроенето. Четвърто дъщерно дружество, както и самото дружество майка, са извършвали административни услуги за дъщерните дружества.

               14.Обикновено леярните за метални отливки са построени близо до основните си клиенти, тъй като е било необходимо тясно сътрудничество за проектирането на изделията, изработвани по поръчка, и поради трудностите при транспорта на тежки продукти. Поради това в Германия промишлеността се намира предимно в традиционните производствени региони. В Северен Рейн-Вестфалия се произвеждат 25 % от металните отливки
                  11
               .

               15.Макар че през 2019 г. Германия е била най-големият производител на метални отливки в ЕС, като е произвеждала над два пъти повече от Италия и три пъти повече от Франция
                  12
               , нейният дял в световното производство е бил само 5 %, след Китай (45,5 %), Индия (11 %) и САЩ (8,8 %).

               16.Що се отнася до автомобилната промишленост като един от основните клиенти на германските леярни за метални отливки, моделите на световната търговия се променят драстично през последните години. През 2000 г. ЕС беше водещият регион в света с 33 % от световното производство на автомобили, докато към 2019 г. делът на ЕС на световния пазар беше спаднал до 19 %. Поради нарастващото търсене в региона понастоящем Азия доминира в световното производство на автомобили с дял от 54 % от световното производство на автомобили през 2019 г. За първи път в историята германските производители на автомобили са произвели повече автомобили в Китай, отколкото в Германия. Като цяло през 2019 г. производството на автомобили спадна до най-ниското си равнище от 1996 г. насам.
                  13
               .

               17.Що се отнася до производителите на тежкотоварни автомобили, производството на тежкотоварни автомобили с тегло над 3,5 тона е намаляло почти наполовина в Германия — от 256 131 превозни средства през 2008 г. на 133 997 през 2019 г. Понастоящем Китай доминира световния пазар с пазарен дял от 40 % от световното производство и поради свръхпроизводството продава тежкотоварни автомобили на силно конкурентни цени, като подбива конкуренцията в много части на света.
                  14
               .

               18.Освен това на европейския пазар се е развила тенденция в цялата автомобилна промишленост към делокализиране на производство или на части от веригата на доставки в близки държави в Източна Европа, включително в трети държави. Такъв е по-специално случаят с трудоемките продукти, като например изделията на металолеенето. По-ниските екологични стандарти, по-специално в държавите извън ЕС, са още една причина за делокализиране на производството на метални отливки в близки държави.
                  15
               .

               19.Що се отнася до корабостроителната промишленост, средно за година корабостроенето в Европа е намаляло наполовина през периода 2011—2019 г. в сравнение с периода 2002—2010 г.
                  16
               . С пазарен дял от 84 %, азиатските производители понастоящем доминират световния пазар
                  17
               .

               20.Тези предизвикателства, свързани с глобализацията, оказаха сериозен натиск върху металолеенето като отрасъл, което доведе до 8,9 % спад на общото производство на метални отливки в Германия между 2018 г. и 2019 г
                  18
               .

               21.Към днешна дата за разделение 24 на NACE („Производство на основни метали“) са подадени шест заявления за помощ по линия на ЕФПГ, четири от които са свързани с глобализацията на търговията, а две — със световната финансова и икономическа криза
                  19
               .

               Събития, довели до съкращенията и до прекратяването на дейността

               22.Съкращенията са предизвикани от производството по несъстоятелност по отношение на GMH Guss. Докато едно дъщерно дружество, Dieckerhoff Guss GmbH, е закрито изцяло, останалите са частично закрити и функционират под ръководството на синдик. От 1 000 работници, 585 са загубили работата си. Публичните органи са били уведомени за съкращенията във Walter Hundhausen GmbH на 31 юли 2020 г., в Dieckerhoff Guss GmbH на 24 септември 2020 г., а за останалите субекти – на 5 октомври 2020 г.

               23.GMH Guss вече е работило в трудна бизнес среда, дължаща се на глобализацията, но неговите проблеми са достигнали връхната си точка, когато основният клиент на дъщерното дружество Walter Hundhausen GmbH, за когото са се произвеждали 60 % от изделията на дъщерното дружество, решил да делокализира в Турция части от веригата си за доставки.

               24.Освен това тайванският конкурент MEITA открил две леярни в Обреновац, Сърбия. Тези леярни, силно субсидирани от сръбското правителство, започнаха производство съответно през 2017 г. и 2019 г. и произвеждат по-специално изделия за европейската автомобилна промишленост
                  20
               . Поради субсидиите и по-ниските разходи за труд MEITA успя да предложи много по-ниски цени от тези на германските си конкуренти. Вследствие на това през 2019 г. основните клиенти от автомобилната промишленост на дъщерното дружество на GMH Guss — Dieckerhoff Guss GmbH — са поискали намаление на цената с 30 %, което Dieckerhoff не е могло да постигне. Загубата на клиентите му, които тогава са сключили договор със сръбските цехове на MEITA, довела до края на Dieckerhoff Guss.

               25.Социалните партньори се договорили да създадат четири центъра за преквалификация
                  21
               , по един за всяко дъщерно дружество на GMH Guss. Центровете за преквалификация ще бъдат управлявани от BOB Transfer GmbH. От работниците 476 подписаха тристранно споразумение, според което те постъпват в центъра за преквалификация след официалното приключване на трудовите си правоотношения с GMH Guss или с едно от четирите му дъщерни предприятия.

               26.Подкрепата по линия на ЕФПГ ще се използва за допълване на редовните мерки, предлагани от центровете за преквалификация, и може също така да се използва за удължаване на срока на индивидуалните мерки. 86 работници са постъпили в първия център за преквалификация на 1 август 2020 г., а останалите работници са започнали на 1 октомври 2020 г.

               Очаквано въздействие на съкращенията върху местната, регионалната или националната икономика и заетост

               27.Очаква се съкращенията да окажат значително отрицателно въздействие върху местната икономика. Рурската област е силно урбанизирана промишлена зона. Традиционен регион на въгледобив и стоманодобив, от 60-те години на миналия век регионът е изправен пред огромни структурни предизвикателства, като равнището на безработица постоянно е над средното за Северен Рейн-Вестфалия. Пандемията от Covid-19 оказва допълнително неблагоприятно въздействие върху пазара на труда. Между септември 2019 г. и септември 2020 г. безработицата се увеличи от 6,5 % на 7,9 % в Северен Рейн-Вестфалия и от 9 % на 10,7 % в Рурската област. Повечето от съкратените работници са във втората половина на професионалната си кариера, имат ниско ниво на квалификация и често слабо владеят немски език.

               Бенефициери от целевата група и предложени действия

               Бенефициери от целевата група

               28.Прогнозният брой на съкратените работници, които се очаква да вземат участие в мерките, е 476. По-долу е представена разбивката на тези работници по пол, гражданство и възрастова група:

                        Категория

                        Брой на избраните
                           бенефициери

                        Пол:

                        Мъже:

                        455

                        (95,59 %)

                        Жени:

                        21

                        (4,41 %)

                        Гражданство:

                        Граждани на ЕС:

                        291

                        (61,13 %)

                        Граждани на трети държави:

                        185

                        (38,87 %)

                        Възрастова група:

                        15—24 години:

                        7

                        (1,47 %)

                        25—29 години:

                        24

                        (5,04 %)

                        30—54 години:

                        269

                        (56,51 %)

                        55—64 години :

                        175

                        (36,76 %)

                        над 64 години:

                        1

                        (0,21 %)

               Допустимост на предложените действия

               29.Персонализираните услуги, които се предвижда да бъдат предоставени на съкратените работници, включват следните действия:

               –Мерки за повишаване на уменията: те се предлагат след провеждане на интервюта за профилиране и професионално ориентиране. Курсовете могат да се провеждат индивидуално или групово. Като се има предвид големият брой участници с мигрантски произход, на участниците със слабо владеене на немски език ще бъдат предложени езикови курсове.

               –Групи от лица в сходно положение/работни семинари: това ще бъдат дискусионни групи, подпомагани от посредник, по време на които участниците ще обменят идеи и ще обсъждат опита си. Някои групи от лица в сходно положение се фокусират върху общите за участниците обстоятелства, например участници с мигрантски произход или по-възрастни участници.

               –Консултантски услуги при започване на предприемаческа дейност: те ще включват пакет от консултантски услуги за желаещите да започнат собствена предприемаческа дейност. Тези услуги ще включват специално разработени мерки за индивидуално обучение, както и участие в групови коучинг сесии.

               –Помощ при търсене на работа: професионални помощници за намиране на работа ще спомагат за намирането на потенциални свободни работни места, които все още не са публикувани и които биха могли да съответстват на профила на отговарящите на критериите работници.

               –Професионална подготовка и професионално ориентиране: въз основа на интервютата за първоначално профилиране консултантите по въпросите на професионалната подготовка не само ще информират за развитията на пазара на труда и възможностите за професионално развитие, но и ще предоставят на кандидатите мотивираща и вдъхновяваща помощ и подкрепа. Работниците ще бъдат насърчавани да усъвършенстват уменията си или да усвоят нови умения и да участват в мерки за образование и обучение, целящи намирането на нова работа, евентуално в различен сектор.

               –Международни консултантски услуги: търсещите работа, които желаят да приемат длъжност в друга държава — членка на ЕС, ще бъдат подпомагани при търсенето на работа от специални консултанти, които ще ги информират за условията на труд в съответната държава членка и ще им помогнат за превода и признаването на квалификациите.

               –Последващо наставничество: работниците могат да се ползват от допълнителни консултантски услуги след започване на нова работа, за да се улесни преходът към нея и да се намали рискът от загуба на работното място.

               –Помощ за обучение: плащането започва да тече от датата, на която работникът постъпва в центъра за преквалификация, и приключва веднага щом лицето го напусне. Участието в активни мерки на трудовия пазар е предпоставка за получаване на обезщетение.

               30.Мерките са в съответствие със стратегията на Германия за устойчивост.

               31.В контекста на пандемията от Covid-19 беше разработена санитарно-хигиенна концепция, за да се гарантира изпълнението на мерките. Това включва онлайн курсове, както и подходящи стаи за присъствени курсове
                  22
               .

               32.Предложените действия, описани в настоящия документ, представляват активни мерки на трудовия пазар в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               33.Германия предостави поисканата информация относно действията, които са задължителни за засегнатото предприятие по силата на националното право или на колективни споразумения. Тя потвърди, че финансовото участие от ЕФПГ няма да замени тези действия.

               Прогнозен бюджет

               34.Общите прогнозни разходи са в размер на 1 802 845 евро, като в тях се включват разходи за персонализирани услуги на стойност 1 730 731 евро и разходи за дейности по подготовка, управление, информиране и публичност, контрол и докладване в размер на 72 114 евро.

               35.Общият размер на поисканото финансово участие от ЕФПГ възлиза на 1 081 706 евро (60 % от общите разходи.).

                        Действия

                        Прогнозен брой участници

                        Прогнозни разходи за един участник
                        (в евро
                           23
                        )

                        Общо прогнозни разходи

                        (в евро
                           24

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Мерки за повишаване на квалификацията (Qualifizierungsmaßnahmen)

                        415

                        1 189

                        493 605

                        Групи от лица в сходно положение / работни семинари

                        240

                        438

                        105 160

                         Консултантски услуги при започване на предприемаческа дейност: (Existenzgründerberatung)

                        3

                        5 133

                        15 400

                        Помощ при търсене на работа (Beratung und Stellenakquise)

                        476

                        517

                        245 968

                        Професионална подготовка и професионално ориентиране (Berufsvorbereitung und Orientierung)

                        200

                        201

                        40 133

                        Международни консултантски услуги (Internationale Beratung)

                        10

                        1 133

                        11 332

                        Последващо наставничество (Nachbetreuungsmaßnahmen)

                        375

                        569

                        213 378

                        Междинен сбор (a):

                        Процент от пакета от персонализирани услуги

                        –

                        1 124 976

                        (65 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Помощи за обучение (Transferkurzarbeitergeld)

                        476

                        1 273

                        605 755

                        Междинен сбор (б):

                        Процент от пакета от персонализирани услуги:

                        –

                        605 755

                        (35 %)

                         Действия по член 7, параграф 4 от Регламента за ЕФПГ

                        1. Подготвителни дейности

                        –

                        7 211

                        2. Управление

                        –

                        39 663

                        3. Информация и публичност

                        –

                        3 606

                        4. Контрол и докладване

                        –

                        21 634

                        Междинен сбор (в):

                        Процент от общите разходи:

                        –

                        72 114

                        (4 %)

                        Общо разходи (а + б + в):

                        –

                        1 802 845

                        Финансово участие от ЕФПГ (60 % от общия размер на разходите)

                        –

                        1 081 706

               36.Разходите за действията, определени в горната таблица като действия по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Германия потвърди, че тези действия са обвързани с активното участие на бенефициерите от целевата група в дейности по търсене на работа или обучение.

               Период на допустимост на разходите

               37.Германия започна да предоставя персонализираните услуги на избраните бенефициери на 1 август 2020 г. По тази причина разходите за действията са допустими за предоставяне на финансово участие от ЕФПГ в периода от 1 август 2020 г. до 15 декември 2022 г.

               38.Германия започна да покрива административните разходи, свързани с изпълнението на ЕФПГ, на 1 ноември 2020 г. По тази причина разходите за дейности по подготовка, управление, информация и публичност, контрол и докладване ще бъдат допустими за финансово участие от ЕФПГ в периода от 1 ноември 2020 г. до 15 юни 2023 г.

               Допълване с действия, финансирани с национални средства или със средства от Съюза

               39.Източниците на национално предварително финансиране или съфинансиране са федералният бюджет и Федералната публична служба по заетостта (Bundesagentur für Arbeit). Те осигуряват националната вноска в размер на 40 % от общия размер на разходите за финансираните от ЕФПГ мерки, предложени от центъра за преквалификация
                  25
               .

               40.Германия потвърди, че мерките, описани по-горе, за които са отпуснати финансови средства по линия на ЕФПГ, няма да получат паралелно с това финансова подкрепа от други финансови инструменти на Съюза.

               41.Германия посочва, че с предлаганите по линия на ЕФПГ мерки се допълват мерките, предлагани по линия на Европейския социален фонд (ЕСФ). Чрез оперативната програма на ЕСФ за Северен Рейн-Вестфалия се съфинансират някои от основните мерки на схемата за обезщетения при прекратяване на трудово правоотношение (Sozialplan), договорени от социалните партньори. Германия потвърди, че ЕФПГ не замества никоя от тези мерки.

               Процедури за провеждане на консултации с избраните бенефициери или с техните представители, или със социалните партньори, както и със съответните органи на местно и регионално равнище

               42.Германия е посочила, че съгласуваният пакет от персонализирани услуги е изготвен в консултация с всички заинтересовани страни, по-специално социалните партньори. За планирането на подпомаганите от ЕФПГ мерки Федералното министерство на труда и социалните въпроси проведе разговори с публичната служба по заетостта и BOB Transfer GmbH, за да обсъдят възможностите за подкрепа от страна на ЕФПГ. От самото начало социалните партньори подкрепиха евентуално заявление по ЕФПГ. Беше създаден комитет за мониторинг, който да направлява евентуална съфинансирана от ЕФПГ намеса. Освен от представители на Министерството на труда и социалните въпроси, на публичната служба по заетостта и на центъра за преквалификация, комитетът за мониторинг се състои от представители на социалните партньори, представители на синдиката IG Metall, ликвидаторите на уволняващото работници предприятие и неговите дъщерни дружества, както и от представители на работническите съвети.

               Системи за управление и контрол

               43.В заявлението е описана системата за управление и контрол и са посочени отговорностите на съответните органи. Германия уведоми Комисията, че финансовото участие ще бъде управлявано от същите структури в рамките на Федералното министерство на труда и социалните въпроси (Bundesministerium für Arbeit und Soziales), които управляват Европейския социален фонд (ЕСФ). Докато „Gruppe Europäische Fonds für Beschäftigung“ действа като управляващ орган
                  26
               , независимият от организационна гледна точка орган „Organisationseinheit Prüfbehörde“
                  27
                е контролният орган за тези фондове. Тези органи са управлявали и предходните финансови участия от ЕФПГ в Германия. Някои от задачите на управляващия орган за ЕФПГ са постоянно делегирани на публичната служба по заетостта чрез административно споразумение.

               Ангажименти, поети от засегнатата държава членка

               44.Германия представи всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –GMH Guss, което е продължило дейността си след освобождаването на работниците, е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               45.В съответствие с предвиденото в член 8, параграф 1 от Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027
                  28
                ЕФПГ не може да надхвърля максимален годишен размер от 186 милиона евро (по цени от 2018 г.).

               46.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на избраните бенефициери, предложените действия и прогнозните разходи, Комисията предлага да бъдат мобилизирани средства от ЕФПГ в размер на 1 081 706 евро, което представлява 60 % от общите разходи за предложените действия, за предоставяне на финансово участие по заявлението.

               47.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление, както и относно нови собствени ресурси, включително пътна карта за въвеждането на нови собствени ресурси
                  29
               .

               Свързани актове

               48.Едновременно с предложението за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 1 081 706 евро към съответния бюджетен ред.

               49.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               2021/0107 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със
                  заявление от Германия — EGF/2020/003 DE/GMH Guss

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  30
               , и по-специално член 15, параграф 4 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление, както и относно нови собствени ресурси, включително пътна карта за въвеждане на нови собствени ресурси
                  31
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и на самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

               (2)В съответствие с предвиденото в член 8, параграф 1 от Регламент (ЕС, Евратом) 2020/2093 на Съвета
                  32
                ЕФПГ не може да надхвърля максимален годишен размер от 186 милиона евро (по цени от 2018 г.).

               (3)На 15 декември 2020 г. Германия подаде заявление за мобилизиране на средства от ЕФПГ във връзка със съкращения в дружеството GMH Guss GmbH в Германия. Към него беше предоставена допълнителна информация, както е предвидено в член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)Поради това, за да бъде удовлетворено подаденото от Германия заявление, следва да бъдат мобилизирани средства за предоставяне на финансово участие от ЕФПГ в размер на 1 081 706евро.

               (5)За да се сведе до минимум времето за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2021 година от Европейския фонд за приспособяване към глобализацията се мобилизират средства за предоставяне на сумата от 1 081 706 евро под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  33*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 855.

                     (2)

                        Регламент (ЕС) № 1309/2013 се прилага за всички заявления, получени до 31 декември 2020 г.

                     (3)

                        По смисъла на член 3 от Регламента за ЕФПГ.

                     (4)

                        Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (5)

                        ОВ L 393, 30.12.2006 г., стр. 1.

                     (6)

                        Съгласно член 7, параграф 4 от Регламент (EС) № 1309/2013.

                     (7)

                        Дъщерни дружества Friedrich Wilhelms-Hütte Eisenguss GmbH и Friedrich Wilhems-Hütte GmbH, разположени в Mülheim an der Ruhr.

                     (8)

                        Дъщерно дружество Dieckerhoff Guss GmbH в Gevelsberg и дъщерното дружество Walter Hundhausen GmbH (както и главното седалище на GMH Guss GmbH) в Schwerte.

                     (9)

                        Директива 98/59/ЕО на Съвета от 20 юли 1998 г. за сближаване на законодателствата на държавите членки в областта на колективните уволнения (ОВ L 225, 12.8.1998 г., стр. 16).

                     (10)

                        Bundesverband der Deutschen Gießerei-Industrie (BDGUss): Die Gießerei-Industrie. Eine starke Branche in Zahlen (2019).

                     (11)

                        https://www.bdguss.de/branche/rolle-bedeutung/.

                     (12)

                        Bundesverband der Deutschen Gießerei-Industrie (BDGUss): Branchenkennzahlen – Die deutsche Gießerei-Industrie (2019).

                     (13)

                  https://www.vda.de/de/services/zahlen-und-daten/jahreszahlen/automobilproduktion
                   sowie
                  https://www.quest-trendmagazin.de/automobilindustrie/internationalisierung/weltregion-automobilproduktion.html.

                     (14)

                  https://www.oica.net/category/production-statistics/2018-statistics/
                  https://www.acea.be/statistics/article/eu-commercial-vehicle-production
                  .

                     (15)

                        Deutsche Bank Research (2020): Automobilindustrie – Produktion in China überflügelt heimische Fertigung; Eurofound (2016) — доклад на ERM за 2016 г.: Намалява ли темпът на глобализацията? Актуални данни за преместване на производството в чужбина и връщането му в Европа; Eurofound (2020): доклад на ERM за 2020 г.: Трансгранично преструктуриране.

                     (16)

                        Изразен в компенсиран брутен тонаж (cgt).

                     (17)

                        Feldhoff, Thomas (2020): Gießereibranche unter Anpassungsdruck: Ausgewählte Entwicklungstrends.

                     (18)

                        Stephen, Sophie (2020): Deutsche Gussproduktion 2019 und Ausblick 2020, in: GIESSEREI, 04/2020.

                     (19)

                        https://ec.europa.eu/social/main.jsp?catId=582&langId=en.

                     (20)

                        https://www.serbianmonitor.com/en/chinas-mei-ta-opens-second-factory-in-obrenovac/.

                     (21)

                        Създаването на център за преквалификация не е задължително съгласно германското право. Не съществува задължение от страна на извършващото съкращенията дружество да допринесе за създаването на център за преквалификация. Без участието на извършващото съкращенията дружество не би бил учреден център за преквалификация. Ако извършващото съкращенията дружество предложи да участва и ако социалните партньори се споразумеят за създаването на център за преквалификация, германското социално право определя правната уредба за това (§ § 110 и 111, SGB III).

                     (22)

                        При присъствените курсове се използват бързи тестове за COVID-19, за да се гарантира безопасността в класната стая.

                     (23)

                        За да се избегне използването на десетични запетаи, прогнозните разходи за един работник са закръглени. Закръгляването обаче не влияе върху общите разходи за всяка мярка, които остават същите, както в подаденото от Германия заявление.

                     (24)

                        Общата сума не съвпада напълно поради закръгляването.

                     (25)

                        Предоставянето на пакета от персонализирани услуги, който включва изплащането на помощите, както и активни мерки на трудовия пазар, може да започне веднага след като работниците постъпят официално в центъра за преквалификация. От самото начало, работниците получават помощи за обучение („Transferkurzarbeitergeld“), които са допустими за съфинансиране от ЕФПГ, докато съкратените работници участват в мерки за активна политика на пазара на труда.

                     (26)

                        Независимо от това, като управляващ орган за ЕФПГ в рамките на „Gruppe Europäische Fonds für Beschäftigung“ действа „Referat EF 4“, докато управляващият орган за ЕСФ е „Referat EF 1“.

                     (27)

                        „Organisationseinheit Prüfbehörde“ е независим орган за одит и контрол, който докладва пряко на неполитическия държавен секретар.

                     (28)

                        OВ L 433I, 22.12.2020 г., стр. 15.

                     (29)

                        OВ L 433I, 22.12.2020 г., стр. 29.

                     (30)

                        ОВ L 347, 20.12.2013 г., стр. 855.

                     (31)

                        OВ L 433I, 22.12.2020 г., стр. 29.

                     (32)

                        Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433I, 22.12.2020 г., стр. 15).

                     (33)
                  *
                        Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 27.4.2021
            COM(2021) 212 final
            2021/0109(BUD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка със заявление от Белгия — EGF/2020/005 BE/Swissport

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“)
                  2
               .

               2.На 22 декември 2020 г. Белгия подаде заявление EGF/2020/005 BE/Swissport за финансово участие от страна на ЕФПГ вследствие на съкращения
                  3
                в Swissport Belgium
                  4
                в Белгия.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2020/005 BE/Swissport

                        Държава членка

                        Белгия

                        Дата на подаване на заявлението

                        22 декември 2020 г.

                        Дата на потвърждението за получаване на заявлението

                        22 декември 2020 г.

                        Дата на искането за допълнителна информация

                        5 януари 2021 г.

                        Срок за предоставяне на допълнителната информация

                        16 февруари 2021 г.

                        Срок за приключване на оценката

                        11 май 2021 г.

                        Критерий за намеса

                        Член 4, параграф 1, буква а) от Регламента за ЕФПГ

                        Основно предприятие

                        Swissport Belgium

                        Брой на засегнатите предприятия

                        1

                        Сектор(и) на икономическа дейност

                        (разделение по NACE Rev. 2)
                           5

                        Разделение 52 (Складиране на товари и спомагателни дейности в транспорта)

                        Разделение 81 (Дейности по обслужване на сгради и озеленяване)
                           6

                        Референтен период (четири месеца):

                        9 юни 2020 г. ― 9 октомври 2020 г.

                        Брой на съкращенията по време на референтния период (а)

                        1 468.

                        Брой на съкращенията преди или след референтния период (б)

                        0

                        Общ брой на съкращенията (а + б)

                        1 468.

                        Общ брой на бенефициерите, отговарящи на критериите

                        1 468.

                        Общ брой на бенефициерите от целевата група

                        1 468.

                        Бюджет за персонализирани услуги (в евро)

                        5 977 108

                        Бюджет за прилагането на ЕФПГ
                           7
                         (в евро)

                        221 600

                        Общ бюджет (в евро)

                        6 198 708

                        Участие на ЕФПГ (60%) (в евро)

                        3 719 224

               ОЦЕНКА НА ЗАЯВЛЕНИЕТО

               Процедура

               4.Белгия подаде заявление EGF/2020/005 BE/Swissport на 22 декември 2020 г., в рамките на 12 седмици от датата, на която са били изпълнени критериите за намеса, определени в член 4 от Регламента за ЕФПГ. Комисията потвърди на същата дата получаването на заявлението, а на 5 януари 2021 г. поиска допълнителна информация от Белгия. Допълнителната информация бе предоставена в шестседмичен срок от датата на искането. На 11 май 2021 г. изтича предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие.

               Допустимост на заявлението

               Засегнати предприятия и бенефициери

               5.Заявлението се отнася до 1 468 съкратени работници в Swissport Belgium. Съкращенията засягат цялата територия на Белгия.

               6.Белгия подаде заявлението в съответствие с критериите за намеса по член 4, параграф 1, буква а) от Регламента за ЕФПГ, съгласно които е необходимо за референтен период от четири месеца в дадено предприятие в държава членка да са били съкратени най-малко 500 работници, включително при неговите доставчици и производители надолу по веригата и/или самостоятелно заети лица, които са прекратили своята дейност.

               7.Четиримесечният референтен период на заявлението започва на 9 юни 2020 г. и приключва на 9 октомври 2020 г.

               8.През референтния период в Swissport Belgium са съкратени 1 468 работници.

               Изчисляване на съкращенията и на прекратяването на дейност

               9.Всички съкращения по време на референтния период са изчислени от датата на индивидуалното предизвестие от работодателя за съкращаване или за прекратяване на трудовия договор на работника.

               Бенефициери, отговарящи на критериите

               10.Общият брой на бенефициерите, отговарящи на критериите, е 1 468 души.

               Връзка между съкращенията и световна финансова и икономическа криза.

               11.На 11 март 2020 г. Световната здравна организация обяви избухването на COVID-19 за пандемия. На 27 май 2020 г. в своето съобщение „Бюджетът на ЕС осигурява ресурс за плана за възстановяване на Европа“
                  8
                Комисията обяви, че пандемията е довела до икономическа криза и определи план за възстановяване на икономиката. Това дава възможност на ЕФПГ, като инструмент за реакция при извънредни ситуации, да подпомага лицата, загубили работата си поради световна финансова и икономическа криза.

               12.През първата половина на 2020 г. пандемията предизвика най-дълбоката рецесия в историята на ЕС. Според европейската зимна икономическа прогноза (междинна) на Комисията от 2021 г.
                  9
                БВП на ЕС се очакваше да се свие с около 6,3 % през 2020 г. и да се възстанови с 3,7 % през 2021 г. и с 3,9 % през 2022 г.

               13.С цел да ограничи пандемията от COVID-19, Белгия влезе в режим на локдаун на 18 март 2020 г. Незабавно бяха засегнати въздушните превозвачи и предприятията, извършващи дейност на летище Брюксел. През първата седмица в режим на локдаун (16—22 март) броят на полетите на това летище спадна до едва 578 — с 58 % по-малко спрямо януари 2020 г. През следващите седмици почти напълно спря движението на пътнически самолети на летището, с изключение на ограничен брой полети за репатриране, спешни медицински случаи или дипломатически полети.

               14.Като цяло през 2020 г. международният пътнически трафик е намалял с 60 % в сравнение с 2019 г. (от 4,5 милиарда пътници на 1,8 милиарда) и 50 % от самолетите в целия свят са оставени на съхранение
                  10
               .

               15.В своя доклад до Европейския парламент и до Съвета относно общите правила за извършване на въздухоплавателни услуги с оглед на пандемията от COVID-19
                  11
                Комисията потвърди, че наземното обслужване на летищата е сериозно засегнато и съществува реален риск през 2021 г. да има още случаи на обявяване в несъстоятелност сред доставчиците на наземно обслужване на летищата.

               16.Swissport Belgium, един от двата доставчици на наземно обслужване на летището, отговаряше за 60 % от дейностите по обслужване и почистване на летището. При избухването на пандемията Swissport Belgium успешно прилагаше план за възстановяване: през четвъртото тримесечие на 2019 г. общият оборот се е увеличил с 5,8 % в сравнение с четвъртото тримесечие на 2018 г. На проведеното на 20 февруари 2020 г. заседание на управителния съвет Swissport представи прогноза за постъпленията, включваща 4,5 милиона евро загуба за 2020 г., което представлява намаление на загубата с 37 % в сравнение с 2019 г.

               17.През май 2020 г. обаче става ясно, че ще мине много време до нормализирането на въздушния транспорт и летищните дейности. Swissport Belgium изчисли, въз основа на собствените прогнози за възстановяване, изготвени от неговите клиенти, че до края на 2020 г. икономическата му дейност ще бъде на ниво около 40 % от икономическата му дейност преди пандемията и вероятно на ниво не повече от 70—80 % през 2021 г.
                  12
               . Поради липса на ликвидност след три месеца, в които не извършва дейност, Swissport подава молба за откриване на производство по несъстоятелност. На 9 юни 2020 г. предприятието е обявено в несъстоятелност от съда в Брюксел, една седмица преди планираното възобновяване на европейските полети на летище Брюксел, с 60 дестинации, обслужвани от 20 авиокомпании
                  13
               .

               18.Aviapartner Belgium, другият доставчик на наземно обслужване на летището, също се намираше в трудно положение и не разполагаше с ликвидност поради липсата на дейност, дължаща се на пандемията, и с 95 % по-ниски приходи в сравнение с периода преди избухването на пандемията. С цел да се предотврати обявяването в несъстоятелност на Aviapartner, което би оставило летището без доставчик на наземно обслужване, белгийският министерски съвет предостави на дружеството конвертируем заем в размер до 25 милиона евро чрез Федералното дружество за участие в инвестиции (SFPI-FPIM)
                  14
               , осем дни след обявяването в несъстоятелност на Swissport Belgium. Без доставчици на наземно обслужване на летището пътническите и товарните полети нямаше да могат да излитат или кацат на летището. С помощта на заема се осигури жизнеспособността на Aviapartner, така че дейностите на летището да могат да бъдат възобновени след режима на локдаун.

               19.Към днешна дата дейностите по складиране на товари и спомагателните дейности в транспорта са обект на едно многосекторно заявление по ЕФПГ
                  15
               , наред с други сектори, в което като основание за заявлението е посочена икономическата криза в резултат на пандемията от COVID-19.

               Събития, довели до съкращенията и до прекратяване на дейността

               20.На 9 юни 2020 г. дружеството Swissport Belgium е обявено в несъстоятелност, след като седмици наред на летището почти не се извършват наземни услуги. Освен това поради голямата несигурност относно краткосрочното възстановяване на сектора на пътническия въздушен транспорт нито едно предприятие не е проявило интерес да поеме дейностите по обслужване, изпълнявани от Swissport Belgium
                  16
               . Тези две свързани събития предизвикаха съкращенията, за които се подава това заявление.

               Предполагаемо въздействие на съкращенията върху местната, регионалната или националната икономика и заетост

               21.Според Търговската камара на Брюксел и Фламандската организация на работодателите Voka
                  17
                летище Брюксел осигурява 24 000 преки работни места и 40 000 непреки работни места.

               22.Съкращенията в Swissport Belgium засягат работници, пребиваващи в цялата страна: Брюксел (29 %), Фландрия (52 %) и Валония (19 %).

               23.Въпреки съществуващите режими на работа при непълно работно време, от октомври 2019 г. до октомври 2020 г. националното равнище на безработицата се е увеличило с 1,3 процентни пункта до 6,4 %
                  18
               . Във Фландрия, където е разположено летище Брюксел, към октомври 2020 г. безработицата се е увеличила с 1 процентен пункт до 4,4 % в сравнение с октомври 2019 г. Във Валония равнището на безработицата сред мъжете през третото тримесечие на 2020 г. е 8,3 % ― почти 2 процентни пункта по-високо от средното за страната за тази група. Внезапното спиране на някои ключови сектори (кетъринг услуги, туризъм, култура и др.) особено разтърси пазара на труда в Брюксел, като увеличи безработицата до 15 % (+2 п.п. годишно изменение) през третото тримесечие на 2020 г.
                  19

               24.Поради нарастващата безработица белгийските власти се опасяват, че намирането на нова работа ще бъде още по-трудно за работниците от групите в неравностойно положение. Голяма част от бившата работна сила на Swissport попада в тази категория, тъй като те са предимно нискоквалифицирани и полуквалифицирани работници, а около една трета (32,5 %) са на възраст над 50 години. Работниците от тази група се нуждаят от допълнителни насоки и подкрепа за търсене на работа, заедно с повишаване на квалификацията и преквалификация, съобразени с техните нужди, за да се увеличат шансовете им за намиране на нова работа.

               Бенефициери от целевата група и предложени действия

               Бенефициери от целевата група

               25.Очаква се всички съкратени работници да вземат участие в мерките. Разпределението им по пол, гражданство и възрастова група е следното:

                        Категория

                        Брой на избраните бенефициери

                        Пол:

                        Мъже:

                        1 086

                        (73,98 %)

                        Жени:

                        382

                        (26,02 %)

                        Гражданство:

                        Граждани на ЕС:

                        1 400

                        (95,37 %)

                        Граждани от трети държави:

                        68

                        (4,63 %)

                        Възрастова група:

                        15—24 години:

                        83

                        (5,65 %)

                        25—29 години:

                        184

                        (12,53 %)

                        30—54 години:

                        1 001

                        (68,19 %)

                        55—64 години:

                        199

                        (13,56 %)

                        над 64 години:

                        1

                        (0,07 %)

               Допустимост на предложените действия

               26.Персонализираните услуги, които се предвижда да бъдат предоставени на съкратените работници, включват следните действия:

               –Информация, помощ при търсене на работа и професионално ориентиране. Заедно с обща и индивидуална информация за мерките, това ще включва изготвяне на профил на работниците, съдействие при пренасочване към друга дейност, активно ориентиране, насочено към работата, и посредничество при намиране на работа. Ще бъдат организирани и панаири за свободни работни места.

               –Обучение. За нуждите на работниците ще се предлага и специализирано обучение. Това ще включва хоризонтално обучение като обучение по чужд език и ИКТ, професионално обучение за придобиване на уменията, необходими за предоставяне на летищни услуги или в сектори, изпитващи недостиг на умения.

               –Обучение на работното място. Ще се предлага за свободни работни места, за които не могат да се намерят подходящи кандидати. След успешно завършване на обучението, на въпросния работник ще бъде предложен договор.

               –Съдействие за създаване на собствен бизнес. С цел създаване на жизнеспособни предприятия или проекти за самостоятелна заетост, работниците, които проявяват интерес към започване на самостоятелна заетост, ще получат подкрепа от регионални организации. Това може да включва планиране, извършване на проучвания за осъществимост, изготвяне на бизнес план, съдействие при идентифициране на възможности за финансиране и т.н.

               –Помощ за започване на стопанска дейност. Работниците, които започнат стопанска дейност или дейност като самостоятелно заети лица, ще получат помощ в размер до 15 000 EUR.

               –Стимули и помощи. (1) Помощи за търсене на работа и за обучение. Работниците ще получат 1 евро на час за ефективно участие в обучение или в дейности по търсене на работа. (2) Помощ за покриване на разходите за пътуване. За да се поощрят регионалната и междурегионалната мобилност, работниците, които приемат работа, разположена на повече от 60 км от техния дом или на разстояние, включващо време за отиване и връщане от над четири часа, ще получат еднократна сума от 500 EUR, ако пътуват с личен транспорт, или 750 EUR, ако пътуват с обществен транспорт. (3) Бонус за премахване на стереотипите по отношение на пола. Работници от по-слабо представения пол, които изберат професионално обучение за работни места, при които съществува сериозна разлика в представянето на половете
                  20
               , ще получат бонус от 700 EUR, който ще бъде изплатен на две части ― едната в началото, а другата в края на обучението.(4) Помощ за създаване на собствен бизнес. Работниците ще получават месечна вноска от 350 EUR за период с максимална продължителност от 12 месеца, докато се подготвят да започнат собствен бизнес. За да се подпомогне новосъздаденото самостоятелно заето лице през първите няколко месеца от дейността, ще бъде предоставена и вноска от 200 EUR за период с максимална продължителност от пет месеца. (5) Надбавка за връщане в училище. Месечна надбавка от 350 EUR ще се предоставя на работници, които започват висше образование в редовна форма на обучение за период от най-малко една година или обучение за придобиване на квалификация за най-малко 3 месеца, за да придобият умения, необходими за работни места, които са търсени и за които е трудно да се намерят хора, напр. свързани с критични функции
                  21
               , и др.

               27.Пандемията от COVID-19 доведе до разработването на концепцията за санитарна хигиена, за да се гарантира прилагането на мерките.

               28.Предложените действия, описани тук, представляват активни мерки за пазара на труда в рамките на допустимите действия, установени в член 7 от Регламента за ЕФПГ. Тези действия не заместват пасивните мерки за социална закрила.

               29.Белгийските органи предоставиха поисканата информация относно действията, които са задължителни за засегнатото предприятие по силата на националното законодателство или в съответствие с колективни споразумения. Потвърдено беше, че финансовото участие от страна на ЕФПГ няма да замени тези действия.

               Прогнозен бюджет

               30.Общите прогнозни разходи възлизат на 6 198 708 EUR, като обхващат разходи за персонализирани услуги в размер на 5 977 108 EUR и разходи за дейности по подготовка, управление, информиране и популяризиране, контрол и докладване в размер на 221 600 EUR.

               31.Общият размер на заявеното финансово участие от ЕФПГ възлиза на 3 719 224 EUR (60 % от общия размер на разходите).

                        Действия

                        Прогнозен брой участници

                        Прогнозни разходи за един участник
                        (в евро)
                           22

                        Общи прогнозни разходи

                        (в евро)
                           23

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Информация, помощ при търсене на работа и професионално ориентиране

                        1 468.

                        2 230

                        3 273 787

                        Обучение, преквалификация и професионално обучение

                        610

                        3 534

                        2 155 437

                        Обучение на работното място

                        10

                        1 440

                        14 396

                        Съдействие за създаване на собствен бизнес

                        70

                        2 000

                        139 988

                        Помощ за започване на стопанска дейност

                        12

                        10 000

                        120 000

                        Междинен сбор (a):

                        Процент от пакета персонализирани услуги

                        –

                        5 703 608

                        (95,42%)

                        Помощи и стимули (действия по член 7, параграф 1, буква б) от Регламента за ЕФПГ)

                        Стимули и помощи

                        367

                        745

                        273 500

                        Междинен сбор (б):

                        Процент от пакета персонализирани услуги:

                        –

                        273 500

                        (4,58%)

                         Действия по член 7, параграф 4 от Регламента за ЕФПГ

                        1. Подготовка

                        –

                        6 000

                        2. Управление

                        –

                        52 420

                        3. Информиране и публичност

                        –

                        55 000

                        4. Контрол и докладване

                        –

                        108 180

                        Междинен сбор (в):

                        Процент от общите разходи:

                        –

                        221 600

                        (3,57%)

                        Общо разходи (а + б + в):

                        –

                        6 198 708

                        Финансово участие от ЕФПГ (60 % от общия размер на разходите)

                        –

                        3 719 224

               32.Разходите за действията, определени в горната таблица като действия по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Белгия потвърди, че тези действия са обвързани с активното участие на бенефициерите от целевата група в дейности по търсене на работа или обучение.

               33.Белгия потвърди, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR на бенефициер.

               Период на допустимост на разходите

               34.Белгийските органи са започнали да предоставят персонализирани услуги на бенефициерите от целевата група на 9 юни 2020 г. С оглед на това разходите за действията ще са допустими за предоставяне на финансово участие от ЕФПГ от 9 юни 2020 г. до 22 декември 2022 г.

               35.Белгийските органи са започнали да извършват административни разходи по прилагането на ЕФПГ на 10 юни 2020 г. По тази причина разходите за дейности по подготовка, управление, информация и публичност, контрол и докладване ще бъдат допустими за финансово участие от ЕФПГ в периода от 10 юни 2020 г. до 22 юни 2023 г.

               Допълване с действия, финансирани с национални средства или със средства от Съюза

               36.Източникът на национално предварително финансиране или съфинансиране са фондове на Région de Bruxelles-Capitale/Brussels Hoofdstedelijk Gewest, Vlaams Gewest и Région Wallonne.

               37.Белгия потвърди, че описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Съюза.

               Процедури за провеждане на консултации с бенефициерите от целевата група, с техни представители или със социалните партньори, както и със съответните органи на местно и регионално равнище

               38.Белгия е посочила, че съгласуваният пакет от персонализирани услуги е разработен след провеждане на консултации с представители на работниците и социалните партньори по време на срещи, проведени на 3 и 19 ноември 2020 г. Белгийските органи проведоха среща и с Aviato vzw ― център по заетостта за търсещи работа лица и за работодатели, разположен на летище Брюксел. С Aviato, като специалист в сектора на въздухоплаването, бяха проведени консултации относно най-подходящите обучения за повишаване на квалификацията и за преквалификация, които да бъдат предложени на съкратените работници.

               39.Регионалните органи на Фландрия, Валония и Брюксел са организаторите на това заявление. Synerjob, структурата за междурегионално сътрудничество на трите белгийски служби по заетостта
                  24
               , допринася за по-голямата съгласуваност на предложените действия.

               Системи за управление и контрол

               40.В заявлението е описана системата за управление и контрол и са посочени отговорностите на съответните органи. Белгия уведоми Комисията, че финансовото участие ще бъде управлявано и контролирано от същите органи, които управляват и контролират Европейския социален фонд в Région de Bruxelles-Capitale/Brussels Hoofdstedelijk Gewest, Vlaams Gewest и Région Wallonne.

               Ангажименти, поети от съответната държава членка

               41.Белгийските органи са предоставили всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват действия, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               42.В съответствие с предвиденото в член 8, параграф 1 от Регламент (ЕС, Евратом) № 2020/2093 на Съвета от 17 декември 2020 година за определяне на многогодишната финансова рамка за годините 2021—2027 ЕФПГ не може да надхвърля максимален годишен размер от 186 милиона евро (по цени от 2018 г.)
                  25
               .

               43.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 3 719 224 EUR, което представлява 60 % от общите разходи за предложените действия, за предоставяне на финансово участие по заявлението.

               44.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление, както и относно нови собствени ресурси, включително пътна карта за въвеждането на нови собствени ресурси
                  26
               .

               Свързани актове

               45.Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответния бюджетен ред на сумата от 3 719 224 EUR.

               46.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               2021/0109 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със
                  заявление от Белгия — EGF/2020/005 BE/Swissport

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  27
               ,и по-специално член 15, параграф 4 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление, както и относно нови собствени ресурси, включително пътна карта за въвеждане на нови собствени ресурси
                  28
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) цели оказване на подкрепа на съкратени работници и самостоятелно заети лица, чиято дейност е била прекратена в резултат на големи структурни промени в моделите на световната търговия, произтичащи от глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и подпомагане на повторната им интеграция на пазара на труда.

               (2)В съответствие с предвиденото в член 8, параграф 1 от Регламент (ЕС, Евратом) № 2020/2093 на Съвета ЕФПГ не може да надхвърля максимален годишен размер от 186 милиона евро (по цени от 2018 г.)
                  29
               .

               (3)На 22 декември 2020 г. Белгия подаде заявление за мобилизиране на ЕФПГ във връзка със съкращения в предприятие Swissport в Белгия. Към него беше предоставена допълнителна информация, както е предвидено в член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)Поради това, за да бъде удовлетворено подаденото от Белгия заявление, следва да бъдат мобилизирани средства за предоставяне на финансово участие от ЕФПГ в размер на 3 719 224 EUR.

               (5)За да се сведе до минимум времето за мобилизиране на средствата от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2021 година от Европейския фонд за приспособяване към глобализацията се мобилизират средства за предоставяне на сумата от 3 719 224 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  30*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 855.

                     (2)

                        Регламент (ЕС) № 1309/2013 се прилага за всички заявления, получени до 31 декември 2020 г.

                     (3)

                        По смисъла на член 3 от Регламента за ЕФПГ.

                     (4)

                        Swissport Belgium включва Swissport Belgium NV и Swissport Belgium Cleaning NV.

                     (5)

                        ОВ L 393, 30.12.2006 г., стp. 1.

                     (6)

                        Дейностите по почистване попадат в NACE Revision 2 в група 81.2

                     (7)

                        Съгласно член 7, параграф 4 от Регламент (ЕС) № 1309/2013.

                     (8)

                        Бюджетът на ЕС осигурява ресурс за плана за възстановяването на Европа, COM(2020) 442 final.

                     (9)

                        Зима 2021 г., (Междинна) Есенна европейска икономическа прогноза:
                  https://ec.europa.eu/info/sites/info/files/economy-finance/ecfin_forecast_winter_2021_overview_en.pdf

                     (10)

                        ИКАО.
                  https://www.icao.int/Newsroom/Pages/2020-passenger-totals-drop-60-percent-as-COVID19-assault-on-international-mobility-continues.aspx

                     (11)

                        COM(2020) 714

                     (12)

                  https://plus.lesoir.be/301092/article/2020-05-15/update-swissport-nannonce-pas-encore-de-licenciements-un-plan-attendu-pour-fin

                     (13)

                  https://www.rtl.be/info/belgique/economie/swissport-belgique-se-declare-en-faillite-pres-de-1-500-emplois-menaces-1223551.aspx

                     (14)

                        Société fédérale de participations et d'investissement Société - Federale Participatie en Investeringsmaatschappij (SFPI-FPIM).

                     (15)

                        EGF/2020/002 EE Estonia tourism, COM(2021) 151.

                     (16)

                  https://www.lalibre.be/economie/entreprises-startup/swissport-pas-de-reprise-pour-swissport-1-500-personnes-licenciees-5ee0e3137b50a66a594588f6

                     (17)

                  https://www.beci.be/nl/toekomst-van-brussels-airport-verzekeren-als-internationale-motor-van-onze-economie/

                     (18)

                  https://statbel.fgov.be/fr/themes/emploi-formation/marche-du-travail/emploi-et-chomage#figures

                     (19)

                  https://statbel.fgov.be/fr/themes/emploi-formation/marche-du-travail/emploi-et-chomage

                     (20)

                        Професии, при които поне 75 % от работниците принадлежат към един и същи пол.

                     (21)

                  Списък на търсени работни места, за които е трудно да се намерят работници или са свързани с критични функции.
                   « Métiers en tension de recrutement en Wallonie.
                   Liste des métiers/fonctions critiques et en pénurie ».
                   Le Forem 2020
                  .

                     (22)

                        За да се избегне използването на десетични запетаи, прогнозните разходи за един работник са закръглени. Закръгляването обаче не дава отражение върху общите разходи за всяка мярка, които остават същите като в заявлението, подадено от Белгия.

                     (23)

                        Общата сума не съвпада напълно поради закръгляването.

                     (24)

                        VDAB (фламандска служба по заетостта), Le Forem (валонска служба по заетостта) и Actiris (брюкселска служба по заетостта).

                     (25)

                        OВ L 433I, 22.12.2020 г., стр. 11.

                     (26)

                        OВ L 433I, 22.12.2020 г., стр. 28.

                     (27)

                        ОВ L 347, 20.12.2013 г., стp. 855.

                     (28)

                        OВ L 433I, 22.12.2020 г., стр. 28.

                     (29)

                        Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433I, 22.12.2020 г., стр. 11).

                     (30)
                  *
                        Датата да се попълни от Парламента преди публикуването в ОВ.